Анатолий Ганчин

АПАК СЕЗЕ КИ

Роман

Оймсемастонть Митя кодамояк тансть эзь маря. Сонзэ туртов те нурька юткинесь кадовсь чавокс, оймесэ-седейсэ меньгак паро петькске арасель. Тонавтнема шкаськак текень трокс окойники учовсь. Мик пейдсь эськанзо: зярдо мартонзо ульнесь истямось –– апак кармавто чиевель превкудов. Валске марто оянзояк эзинзе учо, ношкстась аловпандт; Васянь лия цёркатнень марто тердекшнизь буев –– шумбрачинькасо ванкшномост кармить, анокстыть эйсэст масторонь ванстомо; Гриня теде икеле туекшнесь Илькаенсентень, нать, тувако сыргитькак превкудов.
Тонавтнема нупальсэнть пеледест аламольть эйкакштнеде, Верепенсетнестэ конасткак семс арасель. Митя, морганзо экшс озазь, превсэ мезеньгак апак кирде, вансь вальмава: чинь сияня налтнэнь ало суликатнесэ лыкасть-налксесть эрьва кодамо тюсонь артовкскеть. Шкань стувтозь, сон пштистэ редясь те мазычинть мельга, нацяс покольнекс вальманть ёжова либоргадсь письмар, мельганзо омбоце. Текесь саевтизеяк цёрыненть вановтонзо мельс туицястонть. Тей-тов варштазь, неизе: ней весе таркаваст озадольть. Ансяк Танчу эзь неяво, эсензэ вакссо аштиця Борискин Саняяк арасель. Сон дилендеманть марто вейсэ ливтясь. Чамазо якстерель, кирьга санонзо таргазельть, теке мезе-бути стака кандсь лавтовонзо лангсо.
–– Фу-у, визьксчамас совавкшнынь, рунгомгак начксь, –– пейдезь яволявтсь Митянень.
Гаврин а сеске чарькодизе ёвтазенть, чамазонзо варштавозь, пеедькшнезь кевкстизе: 
–– Нар ланга нурдот усксевтсть кедьстэть?
Ливезев конянзо нардазь, тона салава яволявтсь:
–– Се тевесь седе шождакс маряволь, –– аламос арсесь, паряк, ладсесь, ёвтамс а ёвтамс весементь педе-пес, поладсь: –– Со-о-одат… Светлана Григорьевна кундымим кудыкеле, овсе ёжозон стясь… вай, эйстэнзэ истямо, истямо тантей чине качады –– превень човоргалесть… Корты тень, мезть, энялды: келя, Саня, течи сак монь эрямо таркав, тенек явозь пенгетнень пильсизь, ней сынь вачкамальть ве таркас. Марят, тоньгак мерсь саемс. Молят?..
Меельце валось абунгавтызе Митянь, сонсь эзь фатя, кода ёзынзе сельмензэ, арсемас эртевезь, снартнесь кундамс оянзо валтнэстэ кодамояк смустьке.
–– Эно мезе ёвтат? –– каршо пшкадемань апак учне, мельга максозель од кевкстема.
–– Э-э-э, а содангак, кода улемс… А пеедькшнят?.. –– талноманзо кекшезь, покш ломанекс невтиксэлизе прянзо Гаврин.
–– Кодат… –– ушодокшнось Саня, пес эзь пачкоде.
Кенкшесь эрязасто панжовсь, совась од тонавтыцяст, шумбракстнезь, валонзо апак сезе, яволявтсь:
–– Эйкакшт, вана мезе, Илья Иванович кармавтсь течи пурнамс превкудонок перька шукштнень, коське тарадтнэнь-тикшенть. Алкукскак, оно зяро эрьва мезденть лиссь ловонть алдо. Тень кис аламос нолдатадызь одов кудова, оршнетядо седе берякшке оршамот-карсемат. Кеменентень уледе тесэ. –– Тонавтыцясь варштась прятнень велькска, сельмензэ лоткасть чаво таркантень, фатязь, сюлмась: –– Тонолкина мекс-бути а неяви. Сон косо?
Танчунь вакссо озадоль Трошань Нина, секс сонензэ савськак вал кирдемс.
–– Рунгозо псисэ ашти, таркасо мадезь… сэреди… –– човорязь-путлязь ёвтавсь тензэ.
–– Мон мекс теде а содан? –– абунгадсь Светлана Григорьевна.
–– Дык эзинек тонавтне, –– весень икельдинзе Нина.
–– М-мы… мезе мартонзо? –– арсесь пес чарькодемс кевкстницясь.
–– Вечки экшелямо чадыведьсэ… –– нарьгазь цихельдезевсь Колине.
Пеедькшнемазо истя колызе Митянь потмоёжонзо, сон мик стявсь таркастонзо, кежень сазь варштась куншкасо вальманть пелев, косо озадоль Суродеев, тыжнэзь, теке марто эль марявозь кармавтсь:
–– Келеть сусковлик, содыгай… Теезесь эзь сато теть?..
–– Кодат экшелямот ледстнят, Коля? –– аймельгадомас пачтязель Светлана Григорьевна.
–– Илядо кунсоло эйсэнзэ, сонсь а соды, мезть лаборды, –– талакалеманть потавтызе Дёкаенсесь.
–– Паро, паро, прядсынек теде, ансяк оно мезенть илинк стувтне –– Тонолкинанень шкань-шкань варштнеде, ёвтасынк тензэ минек, тонавтыцятнень, кармавтоматнень… илязо кадово эйстэнк содамочитнесэ, –– оймась Новожилкина, поладызе ушодксонть: –– Саинк весе курмонк-кармонк, нейке кудова, самс кода мерезель…
Теде икелеяк шалнома кайсететсь кудыкельде, ней укскань пизэкс зуйтесь кепететсь, нать, весе тонавтницятне нолдазельть.
Эсест тонавтнема нупальстэнть лисезь, Митя новолезь-рипакадозь сыргась кувака кудыкельганть, потмова эрьва кода мурнесь эсь прянзо. Истяня лиссь тевесь, лейлангсто Танчунь ильтемадонзо мейле вестькак эзь арсекшнеяк сень кувалма, кодамо тонань шумбрачизэ. Текень кис апаркстомськак… оно зяро чить ютасть, кода сон вайсесь. «Теяк, Колине, паро тутулкась… весемесь устававсь эсензэ эйстэ, ней превейгали!» –– оянзо беряньстэ ледстязь, понгсь оляв. 
Читне манеельть, лембельть, тундонь васенце пиземетнеяк зярс арасельть, секс модась кенерекшнесь соркстамо, ансяк-ансяк лисиця тикшинесь ламо таркатнень пижелгавтынзе, пертьпельга сравтнесь кумбинеть-кумбинеть. Неезесь витизеяк Гавринэнь ёжонзо, кона шкане нардавсь эйстэнзэ весе сэпеесь, сонсь эзь фатя. Сэняжа валдось пельсчоподадонть мейле сэрьс копачизе, паро ладсо маризе, кода пряпотсонзо налксезевсть а неявиця баягинеть, те кармавтызе варштамо превкудонь пиресэ чувтотнень прява, конатнень тёкшкева чавнозельть письмарнэнь кудынеть. Пиштякинетне, нать, эсест ладсо явшизь эрямо таркатнень, ней анокстасть сы шкань тевс, конатнеде аволь аламольть: теемс-пурнамс пизэ, муемс ярсамопель, теде мейле арсема тенст левкскедест. Митя, эсь лангсонзо потмова пейдезь, цётызе: «Арсинь, баягинеть прясон гайгить, сынь оно кить чоледить». Неть мельтнень марто изнизе меельце кузтеманть, пурдась трокс куринкав.
–– Митя, Митя, учомак! –– каятотсь мельганзо вайгель.
Васень шкане Гаврин таймазкадсь, сонсь седе курок пурдась пижницянть ёнов; эйзэнзэ келей эскелькссэ мольсь Борискин.
–– Сеерян, сеерян мельгат, тон кляпкак а марят. Содат, минекесь таго кевкстимим, пшкалинь-эзинь тонеть сонензэ лездамонь коряс. Савсь манчемс тензэ, меринь, тонгак молят мартон. Кода?.. –– кой-кона валтнэнь песткак тензэ эзть муеве капшамодонть, сонсь домкасто лексесь.
Митя истят тевтнесэ кодаткак стакат эзь маря, ансяк ялатеке та-кодамо апаро валгсь оймезэнзэ –– каня сельмень сявадома, каня кежиявтома. Нама, ульнесь мезень кис. Сон умок редизе, кода Светлана Григорьевна сеедьстэ пшкали Борискиннэнь эрьва мезень кувалт: козоньгак эскине чавовты, кодамояк сёрмадовкс понгавтовты. Свал «Саня, Саня» тензэ. Митянень раськень лемденть башка мезеяк а ёвтыяк. Лиясто истямо явовксонть марязь кежензэяк сыльть. Ве шкане мик озыксэль оянть вакссто лияв, мейле, арсезь-теезь, чарькодсь: Санянь чумозо арась тесэ, эдь аволь сон чары-вели тонавтыцяст перька. Ней вана ёжозо таго колавсь, валтнэяк а сеске муевсть тензэ. Мекев-васов полавтнинзе пильгензэ, овсе налкставицядонть менемга коня алдо варштавсь Борискинэнь сельмес, эсензэ рунгосонзо истямо нузялдома редявсь, мерят кедьпесэ кандтнемапелезэнзэ вачкасть кшнинь сталмот, мельде-валдо пшкадсь:
–– Эсензэ келезэ, нать, арась –– монсень кевкстемс? 
Саня аламос чувтомсь, прянзо верчке стявтозь, бажась варштамс Гавринэнь велькска, теке мерят онкстыксэлизе, кона эйстэст седе сэрей. Фатязь, оясь учи мезе-бути пельдензэ, путлявозь певердинзе валонзо: 
–– Тон иля арсе берянть эйстэнзэ, монь койсэ, сон седе пек аёнчиденть видьстэ эстеть эзь энялдо… Теде башка, оршазьгак ультяно самай истямо тевс, –– Борискин педсек-педсек чалгсизе пильгензэ ало моданть, чарькодевсь: валонзо прядовома лангсольть. Песэ сезнезь-сэвтнезь ёвтавсь: –– Мо…мо…молят?..
Митянень а ён ульнесь эсензэ кувалт, мекс сон оянзо кармавтызе «сюконямо» икелензэ, седе тов апак учневте, оймавтызе Санянь:
–– Сестэ тесэ тевенть прядозь сыргатано.
Марявсь, оясь теке ки соды мезеяк учось, конянзояк ожасо нардызе, мизолдозевсь: 
–– У-у-уф… окойники. Весе верем пидик, мерян, Светлана Григорьевнань икеле прянь шныця атякшкекс тейсамак: кемевтия… Аволить синдевеяк тень, визьксчинь кодамо отьмас совавлинь! Эно чийть седе курок, тонеть мондень васов молема…
Явомадост мейле Саня вармакс ношкстась куринкаст ёнов; ведь марто латкинетнень эзь маря, ливтнезь ливтнесь велькскаст. Митя, мельганзо варштавозь, муст-муст мизолдозевсь, юхадизе прянзо, келейгавтынзе эскельксэнзэ.

***

Тонавтнема нупальга явшевезь, мерят аламольтькак эйкакштнеде, ней, зярдо сынь пуромсть ве таркас, эйстэст неявсть байтяк. Шалтось истямоль, теке лембе масторсто сазь нармунтне ушодсть витнеме-петнеме ули-парост. Тонавтыцятне эзть педсе тенст энгамтомаст марто, курминень-курминень явшевезь, кортасть эсь тевдест. Илья Ивановичень кузтемлангс лисеманзо редязь, пуромсть ве таркас, пряст пурдтнизь ёнонзо, учость. Атяшин сеске эрявикстэнть кармась кортамо, кедьсэ секе тев аволясь ёнкстнэва, мейле, тонавтыцятнень лангс сурсо невтнезь, макснесь нурькине кармавтомат. Тонавтницятнеяк пряст пурдтнизь покштнень пелев, нать, эрьвась превсэ кирдсь сень: седе курок уставамс тевест топавтомо, эрязасто прядсызь сонзэ, чокшнес зярыя оля шка ванстыть, эдь кудов мезеяк сёрмадомс-ловномс эзть максо.
Тескень тонавтыцятне неявсть велень авинекс: пильгеваст сэрей кемть карсезельть, пацяст удалов сюлмсезельть, лангаст олазь, кинь натой ставкска перьгедезь оршамот таргазельть, конатнесэ, паряк, кудоютксо-кардосо озясть. Сыренек-однэк неявсть вейкетекс. Светлана Григорьевна тунь лияталь. Сон неявсь сёксень коське кирмалав ютксо тундонь цецякс. Черензэ сравтозельть кутьмерьганзо. Сияждыця пов марто ожола оршамозо кеместэ «кутмордызе» ёлганя рунгонзо; келей алкс сэнь понксонзо педязь педясть кувака пильгезэнзэ. Покш сельмензэ пештязельть а ёвтавикс мельспаросо. Сеске эзь чарькодеве, мезесь кецявтсь сонзэ, паряк, маней, валдо чипаесь истя артсь чачонзо. 
Ветеце классос якицятне пряст кирдсть каштанчисэ, мекс сынст прявттонавтыцяст весемесэ явовсь лиятнеде. Митяяк секе тев салава кайсесь вановтонзо Светлана Григорьевнань лангс, мейле сеске нерьгстылизе модас: пельсь, перьканзотнестэ конаськак фати теньс, азёка, Колине прясто пильгс  пейдтянзат, сонензэ те кода сеськентень биз меремась. Вана Светлана Григорьевна сась ваксозост. Виде, теине судынезэ аламодо келейгадсь мизолдомадонть, эль панжадо турванзо юткова неявсть ашо пеензэ, эйстэнзэ мольсь а содавикс цецянь тантей чине. Тейтересь эзь кенере валонь ёвтамо, кода весе шаштсть малазонзо, теке эрьвась бажась седе маласто ванкшномонзо.
–– Эйкакшт, минек туртов явозь микшнемкудонть ёно таркась. Бастылесь, шукштне, тарадтнэ пурнамат ве марс. Мерезь –– кемгавтовос прядома. Киньгак мезезэяк а сэреди?.. –– налксезь-элякалезь кевкстсь Новожилкина.
–– Арась, арась! –– гайтевстэ каятотсь каршо.
Лия тонавтницятне варштавсть пелест, содазь, сельмень сявадомась сэвезь сэвсь корост.
–– Сатыть виенек?! –– чарамокс велявтсь мельга пшкадемаськак.
–– Сатыть, сатыть! –– пейдсть-раксесть эйкакштне; теке мельёжосонть сыргасть тарказост.
Весе важодсть апак пане, апак кармавто. Мекевланг, эрьвась бажась седе ламоксть чиемс пурнамо таркантень. Тейтерькатне, цёркатнень тевсэ паломаст неезь, ней ансяк икельгаст вачкасть ваньксчинь кольстицятнень, омбонстнэ, весе тень капоезь, ливтнезь ливтнесть вейсэнь маронтень. Светлана Григорьевнаяк секе тев комсесь тень-тонань кепедеме; эль кенериль рунгонзо витеме, кедьстэнзэ нейке саилизь тарадонть-мезенть. Седе сеедьстэ малаванзо велясь Одвелень Кузин Юра. Тонавтнемань ёрокчи эйсэнзэ арасель, тесэ вана пря вечкевтсь. Нама, содазь-маштозь весементь сон тейсь. Гавринэнь сельме икельде эзь мене те. Ве шкане прянзояк кепедизе тона ёнов ваномсто, домкасто лекстямонть марто урномань кондямо мик менсь потстонзо.
–– Неик, кодамо ушлой Юрик! Кевкстьсызь –– кургозо  а  панжови. Тесэ –– штерине, ва Светлана Григорьевнань кавалалов эци… –– пейдезь пшкадсь Семагин Гена. 
–– Нулгодян ваномс лангозонзо! –– алкукс кеждясь Митя.
–– Кадык эно тесэ прянзо невтьсы, бути лияс а маштови, –– кежс апак сова, мерсь Семагин.
Шожда варминесь лембесэ пургинзе ломантнень чачост-рунгост, кутстинзе превкудонь пиресэ умарь чувтотнень виень пурныця тарадост, конатнень пургондавксост мазый эрьгинекс налксезевсть –– курок-курок ашо-пиже оршамосо сэрьс таргавить. Истямо шкастонть кодаткак а паро мельть а кадовить оймес, эдь тундонь эрьва чись, натой а покшке юткинесь эрсить весть –– аволь ансяк иезэнзэ, натой пингес. Сыця иетнестэ мазый те шкась карми неявомо лиякс; ютазесь, удалов кадовозесь кадови ледстнемакс. Секскак сазь мазычисэнть пезт-шляк сэрьс, танстензэ промокс потяк топодемас. Весе эрямось ашти-кирдеви текеньсэ… Секскак цёрынетне Кузинэнь седе тов эзизь ледстнеяк, марявсь, эрьвань седейсэ эсензэ толнэ палсь.
Та-кода кияк эзь фатякшнояк, кона шкане Новожилкина ёмсесь юткстост. Одов мурдазь, мельспаронзо апак кекше, сон марямга яволявтсь:
–– Оят, течис саты… Илья Иванович шнымизь, келя, минденек парсте тевень теицят эзь редя; сонзэ, эсень сюконтькак ёвтаса весе седейстэ. Ней састо-стамбаро сыргадо кудова… –– Вайгельсэ пейдезевезь, макссь меельце превть: –– Илинк стувто, ванды тонавтнетяно. Чарькодеви, а шожда ули истямо шкава кирдевемс превпурнамонь тертьсэ… Пандя, а карматано берянденть, ней а васоло кувака оймсеманкак. Эно шумбрат-парт тенк, сыргадо, –– соракавтынзе кавто ёнов валакавтозь черензэ, вановтсо муизе Санянь, мейле варштавсь Митянь лангскак, мольсь васенцентень.
Гаврин, чарькодезь, мезень кис вешнесть эйсэнзэ, эскельдясь Борискиннэнь, истя лиссь –– Светлана Григорьевна марто ве шкане лоткавсть.
–– Кода, цёрат, арсиде энялдомам лангсо?.. –– элякалицянь вайгельсэ пшкадсь тейтересь.
–– Аноктано, –– теке эсензэ ломанентень набойстэ ёвтавсь Санянень; омбоце валозо алтазель оянтень: –– Истя?..
–– Угу… –– нурькинестэ ливтевсь Митянень вал ёнов молицясь.
–– Сестэ нейке адядо, тосо кувать а сави озямс. –– Нать, прянь идемга поладсь: –– Эсенек маласо эриця цёрынетненень пшкадиксэлинь, ансяк весе истят лавшинеть, пелинь, виест а сатыть.
Кинть ёнов сыргасть мельцек-мельцек: тейтересь икеле, лездыцянзо аламодо кадовозь. Колмо эскельксткак эзть кенере тееме, тердицяст лоткавсь, теке оянстэнь, пейдезь пшкадсь:
–– Ней мезе, велеютковаяк истя сыргатано?.. Эрьга, арадояк корязон. 
Кавонест парсте чарькодизь мереманзо, покшкавтнеме эзть карма, келейгавтызь эскельксэст, вал конаськак эзь кая. Те истя аволь каштанчидест, виздсть: зярдо ламонест, сестэ эрьва мезесь шождасто менстевсь кельпрястост, ней кургостост мукстамо кечказсо эзь таргаво. Светлана Григорьевна, чирьстэ варштазь, редизе, оинетне пряст а пек ёнсто марить, арсизе нейке полавтомс прянь ветямост, текень кис, нать, уставась ёвтнеме эсензэ эйстэ:
 –– Вана мезе, цёркат, тынь прянк кирдеде эсенк коряс, виздемс эряви сестэ, зярдо а паро тев тейтядо, конань кис оймесэ кирвази тол; а истямо шкане седе паро ули, бути ялгакс карматадо марямо эсь прянк монь марто, –– вайгельтеме пейдезевсь. –– Видькстан, монськак дутой ципакинекс зярсыя ульнинь. Ансяк а эсень чумось… эрямо лувом-яном тунь лияталь тынк коряс: улить тетянк-аванк, патянк-лелянк, паряк, сазорканк-ялакскенк. Монь кияк арасель. Натой а содан, монсь костонь. Тетядон-авадон а мезть кортамс, а ледстявить тень. Зярдо аламодо касынь, ланга-прява карминь содамо: ниленьгемень нилеце иень сёксня муимизь Молдавиянь ве ошке пестэ, руцинесэ тапарязелинь, пельиешка, паряк, ульнесь тень… Сэстэ, келя, немецтне чиезь потасть эсест ёнов, кист лангс весе понгозенть пултасть. Ломантнень апак лово пси кивесэ керясть. Монгак маштозтнень ютксолинь, авардемам маризь... Мейле максокшнымизь Украинасо эйдень вейке кудос, колмо иень трокс явшимизь кинь ков, мон понгинь Покш Березникев, тосонь урозонь кудосонть карминьгак седе парсте-кеместэ превзэнь сялгонеме весе неезенть-ютазенть. Эсень койсэ, се шкантень сюк ёвтамаяк, мекс сестэ лиссть эрямосон полавкстнэ…
Светлана Григорьевна домкасто укстась, аламодо нурькалгавтынзе эскельксэнзэ, теке тень трокс бажась кенеремс ёвтамо весементь, мезесь умок лакась-палсь потсонзо. Васень вастовозентень ойметь-седееть а панжсак, аволь весе вейкеть –– коняс лавсадемакс, секень вант, конасткак ловсызь тень. Вана неть кавто тонавтницянзо аволь ансяк сэрень коряс туевсть оятнестэ, превесткак лиятальть. Васень чистэ саезь ваны мельгаст: чарамот, чаво валсо лакштордомат эзь марсе пельдест. А иень коряс покшокс неявсть. Виде, васня марявсь тензэ, Гаврин аламодо наян, каштан. Кортамсто ёвтыль ламо истят валт, конатнень покш ломантнеяк а содасызь. Мейле ансяк чарькодсь: те сонзэ ламо ловномадонть, мезденть марсесь тень-тонань пельде. Пейдемань тев, мик виздсь эйстэнзэ, секс пшкалеськак лездамонь коряс ансяк Борискиннэнь, тона марто тензэ седе шождаль.
Ютко шкась, меремс, а кувакальгак, Митянень сон марявсь певтемекс. Истямо покш мель педясь тензэ содамс Светлана Григорьевнань седе мейлень эрямодонзо, мик кода-бути кармавтозь пшкадевсь:
–– Мекс лоткиде ёвтнемадо?..
Тонавтыцянть мазый чачос педсесь эль-эль неявиця валдо, мейле сон сеске одс сумборьгадсь, стамбаро, овсе виень трокс казинзе цёрынетнень вановтсонзо. Митя аймельгадсь, рунгозо, сорк теезь, кельмесэ таргавсь: Светлана Григорьевнань свал сияждыця сельмензэ летькельть, тень трокс бутравольтькак. Цёрыненть ёжос фатязь, Новожилкина седе курок таргизе пацинензэ, капшазь лепштнинзе чамаумарь вельксэнзэ, лия кевкстемань а марямга, поладызе кортамонзо:
–– Войнадо мейлень иетне стакальть. А паро ярсамот, а лангс оршамот… Весе масторось нужасоль, минденек, урозтнэде, а мезть ульнесь кортамскак. Эрьва кодат орматнеяк вакска эзимизь ютне. Весть, тундо ланга, мельганок якицясь-ваныцясь сайнинзе оян-ялган маласо вирев кстыйс. Мон сэрединь, эзинь молеве, начко чеернекс аштинь таркасо мадезь. А эдь кодамо моцьаразь аволинзить чаракавтне, вачочись ялатеке прянзо невтьсы. Превень веляськадомас пачтнимим сускомапельденть арсемась. Онстон ладсо мария, кода та-кие совась вейсэнь удома нупальзэнек, калдордозевсь кшнинь кедьгесэнть. Варштазь, теке сувонь пачк неия Нюра патянть, кияксонь шлицянок. Кода свал, сон васняяк уставась потмакске марто моргинетнень нардтнеме, ацамотнень витнеме. Вакссон коникенть пурнавксозо мелезэнзэ эзь туе, арсесь мазычи теемс. Зярдо тавадксонть штавтызе, косто-бути пряпестэ кирнявтсь чеерне, плестядевсь аксялов. Авась аламодо потазевсь удалов, пек эзь тандадо, кода маштсь пазизе сёрмавненть: «Ах, прояв, ах, нулгодькс, эрявсь тензэ тезэ эцемс, ванта, мик прялов! –– Сонсь седе курок кепедизе тодовонть, тосто мезеньгак апак муе, илештизе киксэв ацамо пенть –– алдонзо неизе куштазь кошксенть. –– А-а, вана мезень кис тия злыди… Тененьгак эрявсь кшинть тезэ кекшемс… Эхе-хе, нать, стувтокшнызе, пиштякась. Эно зярс кадык теске ашти, –– путызе таркатнень ютксо моргиненть лангс, –– туемстэ сайса, Шарикнень максса, порьсы», –– ютась седе тов. 
Монь истякак седеем потятотсь вачочиденть, ней, зярдо овсе судалон путозель сускомапелесь, сельгезэнь эль эзинь лепия. Пекень пештямодонть арсемась изнизе цидярдомам: капшазь каподия кошксенть, цёторсо уставинь поремензэ. Куштакаесь истямо тантеекс марявсь тень, мик мештем лангс празь паморькскетнень, вейкень пес кочксезь, каинь кургозон. Арась, манявкшнынь, арсинь теньсэ седеем петемс, тень таркас седеяк чаракадынь, анок ульнинь макшов чувто поремс. Тесэ, тевензэ прядозь, ваксозон сась кияксонь шлицясь. Нать, алкукс кошксенть мартонзо саиксэлизе. Варштась моргиненть лангс, аламодо абунгадсь, сельмензэ каинзе кияксонтень, тосто мезеньгак апак редя, моненьгак пачкодсь. Лангозон варштазь, чарькодсь, ков ёмась муевксэзэ. Нацяс турванзо ноцковтовсть, сеедьстэ-сеедьстэ кармасть сорномо, сельведензэ пургазь пургасть, озась ваксозон, кутмордымим, пилес тень псистэ-псистэ тошказевсь: «Вай, эйдинем… ансяк ловажинеть эйсэть… арази истямо эрямо тенк, эйкакштненень, ютама. Нейке, нейке сайтян мартон… –– Лиянть теке эстензэ кортась: –– Тесэ тарго а цидярды… Мезеяк, мезеяк, андса, шляса, мейле таго чиян тей, ёвтан: эстень эрямо сайса… Кодат эрявить конёвт, седе товгак анокставить… Адя, адя, малавикскем».
Весемесь ульнесь прок онстон, кона шкане пурназелинь, кода пачтимим Нюра патясь эсензэ кудос, тунь эзь кадово превзэнь, чульть-чальть кармакшнынь чарькодеме чокшнензэ пелев… Ульнинь шлязь, оршавтозелинь ванькс палясо, пекем пешксель.
Азоравась, монь вельмемантень фатязь, велязевсь-чаразевсь перькан, аноколь кедь лангсо кандтнемень. Эрьва кодат мазый валт сестэ васенцеде маринь, сырнедеяк питнеекс марявсть сынь тень… эдь се шкас тиринь авань ёжо эзинь сода. 
«Ней, тейтернем, прядовсть пиштемат, те чистэнть саезь улят тень сех малавиксэкс, вейкинекс…» –– апак лотксе тошкась сон. Ледстяви се, кода авась палсесь черень, лавтовон, чамаумарень начтнесь пси сельведьсэнзэ. Эстень авардемскак а мейсэль, весемесь костязель байгень пес, ансяк ы-ы-ык, ы-ы-ык тейнинь, лембе кедтнень ало тарсо мольсь рунгинем.
Самай сестэ муия сех малавикс ломанем, кона полавтызеяк тень авань. Васень шкане эзинь чарькоде, мекс чевте ойме эрзянь авась саимим эстензэ. Мейле тень видькстась. Ульнесь сонзэ паро мирдезэ, кастасть кавто алят, войнанть ушодкссо покшонтень кевейксэе топодекшнесть, омбоцесь иеде седе вишкинель. Ниленьгемень васенцестэнть мельга-мельцек саекшнизь сынст масторонь идеме. Васня вишкинесь кулявтомо ёмась, мельганзо покшось маштовсь Москов ало. Мирдезэ тюрема паксятнес понгокшнось кавксо ковонь трокс, Берлинэнть куншкасо палсь танксо. Анастасия Михайловна кадовкшнось ськамонзо. Зярыя иеть прянзо ломанекс эзь маря, аштесь-пиштсь ковгак а педиця толгакс: кона ёнов вармась салылизе, тов ливтильгак. Кувать истямо ладсо пелькс ульнесь эрямс, превстэ, секень вант, лисевель. Секс мольськак кияксонь шлицякс уроз эйкакшонь кудос, сынст вайгелест марязь-кунсолозь, бажась аламодо витемс ёжонзо. Теке марто превс тензэ сась кочкамс эстензэ мельс туиця эйде… Ней стака ёвтамскак, кода весемесь велявтоволь, аволь понгояк кедензэ алов кошксесь. А мезть кортамс, се тундось меельце  улевель монь туртов… Течис лемемгак кияк аволизе ледстя. Секс Нюра патясь сеске кармаськак тень кода тиринь ава. Кадык тензэ сестэ ульнесть ведьгементнень малава, курок муинек мартонзо ве кель, сех паро ялгакс карминек. Меельце трёшникензэ лангозон ютавтнесь, зярдояк берянь вал пельдензэ эзинь марсе. Кодаткак стакачить эзинь сода. Кеменце классто мейле саимизь тонавтнеме институтов, прядомганзо кучокшнымизь важодеме мик Карелияв. Мелезэнь пек тукшность тосонь виртне, эрькетне… мазычись а ёвтавияк кодамоль. Ансяк кувать эзь саво эрямс ве ёно, авань, Анастасия Михайловнань, стака орма куролизе, сынь одов Мордовияв. Аламос кенеринь мельганзо якамо, эзь ванстово тень малавиксэм, мелят кулось…
Светлана Григорьевна аламос чатьмонезевсь, неявсь, стакаль тензэ ютазенть ледстнемс; кедьсэнзэ пацинесэнть таго нардынзе сельме алксонзо, чамань а невтемга прянзо пурдызе вить ёно аштиця кудотнень пелев. А содави, кувать-аволь каштмолевель, Саня сезизе мелявтоманзо:
–– Кода минек велес понгиде?
Новожилкина мерят кецязевсь кевкстемантень, сеске сюлмась:
–– Эзинь цидярдо авань куломадо мейле се кудосонть, беряньстэ, стакасто прям маринь тосо, секс савськак тень туемс эсенек буестэнтькак… вана тыненк кучимизь…
Санянь валонзо турванзо малас «вачказельть», кода-бути апак арсеяк сынст ёртнесь, оно таго теке кияк кельде ноцковтызе:
–– Кемтяно, а оргодтядо эйстэнек. Минь пек тонадынек тенк. Лиятне мик сельме сяв… –– прядомо эзь кенере, оязо вийсэ пехадизе ирдез алов, тона натой «вак» мерезевсь.
Митя арсесь, тейтересь покордави. Лиссь лиякс: ёвтазенть марязь, тона весе валдомгадсь, седеяк мазыекс велявтсь, пейдемазо жольнезь срадсь пертьпельга, баягинень дилендемакс нолдызе вайгелензэ:
–– Бути истя, сестэ тертяса прям... Велесь, ломаненк тусть мелезэнь. Тыньгак партадо… класснэк.
Гаврин прянзо марясь аламодо а эсь «нурдосонзо», мезе-бути эзь сатно тензэ. Нацяс ловизе, сонензэяк мезеяк ёвтамаль; седе курок весе марязенть пряванзо ютавтозь, койсэнзэ, муизе эрявиксэнть: 
–– Те пек паро, минек эйстэ мезесь карми аштеме, весементь топавтсынек… берянть пельденек а марятадо… –– цёркась сонсь аламодо абунгадсь эсь валдонзо, марявсь тензэ, сынь а таркасостольть.
–– Сюк тенк, цёрынеть, –– эрязасто каясь тонавтыцясь, аламодо арсезевезь, поладсь седе сэтьместэ: –– Саня, Митя, вана мезе, мон энялдан икеленк, мезть ней ёвтнинь тенк, тынь киненьгак илинк пачтне… Паряк, аволь эрявояк весементь панжомс истя келейстэ, кода-бути а шкастонзо «лаказевинь»… –– эсензэ лангсо пейдезевсь.
Борискин, ютксост покшонть кирдезь, хихихинзэ менстнизе, валонзо арасельть; омбоценть чачозо морькставозь эмежекс неявсь, мизолкскень тюскеяк эйсэнзэ эзь редяво, весемесэ туезель арсемазонзо. Неявсь, мезесь-бути пек пиштевтсь эйсэнзэ. Чарькодеви, ансяк сонсь содась, кодамо чопода ютась потмованзо-превганзо. Тувталось ульнесь Светлана Григорьевнань ёвтнемасонть: сельмензэ икелев секе тев лиснесь нулавне, сэньшкадомас коське тейтерькине, кона сорныця какаря кеднензэ венстнесь сонензэ, прок мезенть-бути снартнесь кундамо. Цёрынесь сестэ совавсь ёжос, зярдо маризе, кода сельмензэ «сускинзе» чапамось, суронзо эзгаст ютавтозь, фатясь: сынь пешксельть сельведте. Паро, те шкане вансь модас, вакссонзотне эзть фатя лавшочизэнзэ. Ойме коштонь таргазь, домкасто-домкасто варштавсь Новожилкина лангс, валонзо овсе эсь олясо менсть:
–– Истямось зярдояк а стувтнема, весементь сёрмадомскак, пародояк паро книга лисевель. 
–– Адя, кодат… онстон пелян весементь тень одс неемс, аволь пингес ледстнемакс кадовозо. Паз илязо мере, –– тошказь ладсо, теке эсензэ марто кортась тейтересь.
Саня эзь кирдеве, сеске эцесь юткозост:
–– Тынь илядо арсе… минек Митя истямо… Сы шка, секень вант, мезеяк вадердыяк эйстэнк. Сон вечки мезтькак ладсемс-пангарямс.
–– Оргодть… тонсь а содат, мезть шлебердят! –– сыремсь оязо.
–– Иля, иля кежиявтне… Паро тевесь, бути сёрмадомасо виеть варчнят. Ковгак эзить кучне сёрмадовксот? –– икелень кортамо лувонть тонавтыцяськак ютавтызе теньс.
–– А-арась… –– мик лоткавсь Митя.
–– Истямонть кувалма зярдояк иля визде… Содак: аволь весенень сёрмадыцянь ёрокчись максови. Бути ушодкске марят тесэ… –– Светлана Григорьевна токизе седей алксонзо, –– виевгавтт эйсэнзэ. Паряк, весе эрямот сюлмави тень марто. Видьстэ меремс, монськак снартнинь моравиця валсо сёрмадомо… мейле чарькодия –– те ансяк пиже шкань седейстэ пургсевкскеть, касат-кепетят, сынсь ков-бути ёмить-солыть. Кемзисемгешка иес истя «чарынь»… Вант, ули мелеть, невтить монень сёрмадовксот, мейсэ маштан лездан.
Митя мезеньгак алтнеме эзь карма, натой кецязевсь, кода неизе –– пачкодсть эрявикс кудонть икелев; кортамонзо сеске лияв пурдызе:
–– Оно сеть пенгетне вачкамат? –– невтсь кардо ужосо кода понгсь ёртнезь мукортнень ёнов. 
–– Сынь, сынь… Ансяк адядо васня каванятадызь, пекенк те шкас вачсть… –– тонавтыцясь кенерекшнесь кедензэ токавтомо кенкшентень, Саняяк мельганзо эскельдясь.
–– Кодат вачомомат, шказо… нейке уставатано.
Гавринэнь меремазо трокс ологакс лоткавтынзе кавтотнень, а пек чарькодезь сынь варштасть удалов, тердицясь, одов эскельдязь, чалгизе мельганзо аштицянть пильгензэ, тандадозь, «ай» меревсь, «томбазенть» мелензэ витемга, вадяштызе сень прянзо, аламодо кольневтизе:
–– Саша, эзитинь мерька? Инескеть…
Борискинэнь кургозо теке пештязель мездеяк.
–– Ики, мэ-э… –– човорявксонзо лангсо сонсь пейдезевсь.
Тейтерьавась мольсь уштомапельтнень малас, невтсь кардонть кувалт:
–– Вана те ютконтень путнинк, латось тесэ новолезь, пиземенень-ловнень седе а начтовить… Монськак ва оршнян, мейсэяк яла лездан. Мейле эно ярсатано… –– мерят эсь иенсетненень кортась.
Цёрынетне кенерекшнесть мукорень-мукорь саеме, Митя, рунгонзо витезь, сеске эзь туе таркастонзо, пшкадсь:
–– Тынь, Светлана Григорьевна, илядо мелявто тень кувалма, эстенекак а мезе тесэ теемс, путнесынек-вачкасынек кода эряви. Эсенк тевенк кодамо ули, сень топавтодояк. Ськамонок седе ён карми.
Меельце валтнэнь тонавтыцясь чарькодинзе эсензэ ладсо, сельмесэнзэ вельместь чарамонь толнэть, пейдезевсь:
–– Бути виздтядо, кадык тынк ладсо улияк, ансяк, ванодо, ярсамонть илинк стувто. Содатадо, кодат тантейть Екатерина Ивановнань паневксэнзэ! –– Тень ёвтазь, совась кудос.
Кавонест кадовозь, Саня ёвтызе мелензэ, кона седе пек марявсь сялдомакс:
–– Тон, Митя, теке берякшке вазнэ: тонсь мезеяк а вешат, лияненьгак тютёнть невтнят… Мекс тенек а совамаль, вант, ошонь ломань кондя памшавлинек меньгак тантейкадо. Тон «нейке, нейке»… –– ботсо мукорензэ каязь, юхсо велявтсь лавтовонзо перька, ве кочкарязо понгсь латкакшкес, пильгензэ понавсть –– венемсь оянть икелев.
Митя ракамсто сурсо нерьгстнесь ёнонзо, и-ик, и-ик шилтаезь, кемекстызе вайгелензэ:
–– Ват, несак, а мезть тувталтомо кайсевемс лангозон. –– Лездась оянстэнь стямс, апак пейде прядызе мелень панжоманзо: –– Тонсь чарькодть, кода тонавтыцят икеле кармат ярсамо? Арась, мон а сован.
Седе тов мокосясть валонь апак кайсе. Сеяк, кона шкане кенерема весементь теемс тенст: комама-стяма, чиевтема-путома, –– кутьмересь аволь ленге, сизема мари. Кортамотнес а мезть виенть ёмавтнемс. Шкань колоньгеменьшка пелькскеть мекев-васов чийнесть, окойники кандозельть меельце кавто мукортне. Саня нардызе ливезев конянзо, мизолдозевсь оянстэнь:
–– Те вана ми-и-инь… вестькак апак оймсе прядынек, эстест чоп саволь озямс.
Гаврин чукинзе пилявксов понксонзо, ёзынзе кедензэ, ве ёно ведь марто очконть неезь, аволдась тов:
–– Адя кеденек шлясынек, теде мейле сеске нардавома тестэ, зярс Светлана Григорьевна эзь лисе: таго тердеменек карми.
Ведьсэнть кедест шолдорязь-пульказь, оятне ношкстасть веревпандт, бажасть седе курок кекшевемс пурдавксонть томбалев, тосто а васололь Санямезень кудост. Се видьс пачкодезь, сынь явсть, седе тов Митя тусь ськамонзо.
Омбоце чистэ, эзть кенере цёркатне совамо тонавтнема нупальзэст, мельгаст чийсь прявттонавтыцяст, кавонест тердинзе кудыкелев, габордынзе кенерепакарде, тиринь ломанекс уставась «якавтнемест»:
–– Тынь мекс исяк оргодиде? Екатерина Ивановна марто истямо морга вельтинек, мертяно, кода эряви каванясынек лездыцянок… Я, лисинь кисэнк –– тевесь прядозь, тынсенк юртонкак арась. Псис каявкшнынь, апаркстомокшнынь. Кудонть перька ютынь, кардос варштынь –– а куш а каш… Азоравамгак визьксчамава якавтымим, келя, эзть кирдеве теть эйкакштне. Мень ковол истя салыдизь?..
–– А-а-а… се… тетям ютыль вакс…ваксканок, тердимизь ма…мартонзо, –– мусь мезе манчемс Борискин.
Митя шназь варштась Санянь сельмес, салава мик кончтась. Новожилкина аштесь эсензэнть лангсо, арсесь лиясо «кундамс» тонавтницянзо:
–– Стака ульнесь тенк меремс тензэ –– зярскак кирдевтядо?.. –– Мейле, нать, чарькодсь –– ней мезентькак мекев а велявтсак, эрязасто таргась оршамо зепестэнзэ кавто конёвнеть, апак учне нерьгстнинзе цёркатнень меште зепеваст. –– Нень тенк максынзе Екатерина Ивановна…
Цёрынетне ве шкане туевсть удалов. Митя кундызе зепестэнзэ максозенть, лангозонзо апак варштаяк одов венстизе тейтерентень, вайгелезэ цирнемакс марявсь, нать, капшамодонть:
–– Мезекс истяня, Светлана Григорьевна?! Саинк одов…
–– Мезеяк а содан, меринь тенк: максынзе монь азоравась, тевенть топавтоманзо кис. Кодаткак… –– Митянь кеденть тулкадизе эсензэ эйстэ.
Цёрынесь турвань нолдазь, дутойгадозь аштезь, варштавсь коморозонзо –– тосо ульнесь колмо целковоень лопа. Ёжозо истямоль –– анок ульнесь кияксонь пачк туемс. Санянень мезеяк меремаль, сонгак теке чувтомозель, натой кедензэ эзизе сыргавтне.
–– Мезеяк берянь илядо арсе, весе седейстэ максозь тенк, истямо тев теиде… Ней совадо, совадо… ва-ва баягинесь гайгезеви.
Гаврин чоп теке пси пачалго лангсо аштесь. Превсэнзэ мекев-васов уйнесь эсь прянь спойдамось: «Эрявсь тонавтыцянь кедьстэ ярмакт саемс!». Ве шкане толкс невельдизе пициця мелесь: «Паряк, манимизь Светлана Григорьевна, ярмактнеяк эсензэ?..». Сонсь маризе, кода чамаумарензэ кирвазсть, мик ризакадсть. Мезть кортасть тонавтыцятне, весемесь ланга-прява мельс саевсь тензэ. Борискингак фатясь а паро ёжозонзо, кенерепакарензэ токавтызе оянть кедьс, прянзо комавтызе пилезэнзэ, салава кевкстсь:
–– Аволь орма куродынзить, чамась а эсеть?..
–– Адя, иля явно монень мель, мезеяк… –– эль марявиксстэ сонгак каршо каясь.
Саня эзизе кадо оймамо, таго вал сюлмась:
–– Бути ярмактнень кувалма тон истя, ёртык прястот, а мезть пиштемс тень кис. Аволь салазь…
–– Гаврин марто Борискин, тынь мезть явшетядо тосо, унжакс вешктядо, эрь, лоткадо кортнемадо! –– кеме вайгельсэ кармавтсь Николай Андреевич, историянь тонавтыцясь.
Саня кирьганзояк икелев венстизе, снартнесь мезе-бути ёвтамо. Митя ноцковтызе оршамо пензэ:
–– Каштмольть… а мезекс.
Се кунсолызе, кедензэ икелензэ пурназь, уставась ваномо Комоляскинэнь мельга, кона нупаленть трокс мекев-васов яксесь. Сонзэ обуцязо истямоль, ве таркасо зярдояк эзь аштекшне ёвтнемстэ.
Тонавтнема чинь песь Митянень эль учовсь, тюкскадокшнось кирьгава. Паро, течи немецень кель арасель, таго саволь вастовомс Светлана Григорьевна марто. Визькс, а ёвтавияк кодамо. Секс сон кудыкельгаяк чиезь ютась, сельмензэ икелев а понгомадонть.
–– Гаврин, аволь тапамон сыргить? –– кинь олякстомтозь, пейдезевсь каршонзо Трошань Нина.
–– Вейкесь тапавсь истя, нейгак ниле пильге лангсо якси, –– кежиявтсь омбоцесь, мекс лемсэ тензэ эзть пшкаде.
Тейтерькась эзизе совавто тень седейс, теке мезеяк апак маря, ютась лияс:
–– Паряк, варштатано Танчунень? Ёвтасынек, мезе макссть кудов. Светлана Григорьевнаяк энялдсь, аволинек стувтне-кадно оянок… 
–– Истя, кода ультяно… нейке? –– кепсизе канстонзо Митя, мельга лияськак ледстявсь: –– Ансяк кавонек?
–– Течи минь, ванды Катямезть варштыть… –– мельтеме лувонть марязь, ней ансяк валонь кис менстевсь тейтерькантень. 
Меельце читнень лембесь парсте соркстынзе ютамо янтнэнь, эзь эрявкшно секе тев ванкшномс пильге алов, вешнемс коське таркат. Кавонест мольсть стамбаро, эскельксэнь апак келейгавтне; мезе ёвтамаль ёвтызь, лиядонть эзть ушоле. Гаврин фатясь, мекс-бути ялгастост конаськак эзинзе икельдя, ансяк вишкинетне педсек-педсек чийсть вакскаст. Лисни, сынь лия кива тусть, Гараинькань икельга: тува седе нурькине яннэсь –– нама, бути кизна; сёксня, тундо ланга тосо ве таркасонть свал ведь аштекшни, сэрей кемсэяк а ютават. Ки соды, паряк, те шкас ютамо тарка «пельсть». Ве ёндо, Митянень ялатеке, кие кува якси, ансяк кортамонь ушодомга максызе вайгелензэ:
–– Минектне ков-бути ёмасть, икелевгак эзть тукшно, удалонокак а неявить, –– прянзо пурдазь, кемевтемга варштась превкудонть пелев.
–– А содан… Катя эно сыре патянстэнь Светлана Григорьевна марто арси молеме, Инечинтень вальмань шлямо, –– мыст-мыст теезь, Нина, ривезькень обуцяс совазь, мусколязевсь: –– Маринь, исяк Саня марто якиде кой-кинень лездамо. Ней ванькс вететь карматадо кудов кандтнеме, хи-хи-хи...
Гавринэнь мельс пек эзь туе тейтерьканть истя прянь ветямозо. Кияк лия тень ёвтавлизе, меремс, Танчунь кондямось, сень мезекскак аволизе ловояк. Нинань пельде истямонть марямс –– те эзь цидярдово тензэ. Аволизь аравтояк Тонолкинанень совамост, мезть лият иля ладсе, вырсэ ношкставоль ваксстонзо. Ней тень таркас апак фатя туевсь домка арсемас, кона, мерема, витизеяк ёжонзо: «Адя, а мезть кежиявтнемс лангозонзо, велень тейтерькатнень обуцяст истят: косояк марязенть нейке пивсэсызь теть. –– Эськанзо пейдезевезь, ледстизе ошсто Люськань: –– Лия ёндо, куш косо эрьва кодат эрсить сынь. Оно, Владимирсэ Люськань саемс –– тол, аволь ломань… Ай, течике Галянень каршо сёрма кучома, тарго, кода каштмолян…». 
–– Тон кува ливтнят?.. Кавксть мик рудазс чалгить, котат варштытяя… –– пейдезевсь Нина, аламос кундсизе кедте.
Текесь совавтызеяк цёрыненть течинь чис; васняяк сельмензэ нолажтовтынзе пильгензэ кувалт алов, зыянов тевенть редязь, юхадсь кедьсэнзэ, эзь содаво, кинень алтызе музгордеманзо –– эстензэ, кинтень:
–– Прояв… –– пеень пачк ёвтавсь, прянь ветямосонзо невтсь, весемесь зярс апак сёлго сонзэ пельде, аволь эйкакшонь укстамо менсь потстонзо, ёртсь: –– Содат, Нина, монень маряви, тонеть а лади пангарямс лавшо валт. Седе тов иля тейне истят.
Трошина малав эзь учне тень Гавринэнь пельде, чамастонзо мельспарось сеске нардавсь, турвинензэяк цюцькакс пурнынзе, те кортась истямо ёжодонзо –– седе тов парт иля учне пельдензэ. Эскельксэнзэ келейгавтозь, удалов апак варштне поладызе кинзэ. Мельга молицясь эзь снартне ютамонзо, кадовозьгак эзь кадово эйстэнзэ. Каштмолезь пачкодстькак Тонолынькань пирявт ужос. Ве шкане тоцкадевсть кудыкелькс ёнов пурдавксос. Васенцекс пшкадсь Нина:
–– М-м… тон соват?..
Митя пес эзь чарькоде, савсь тензэ эрявикс валт вешнемс, бажась ёвтамс сынст кежтеме:
–– Мейс эно сынек тей?
Тейтерькась чатьмонсь, марявсь, мелезэ арасель седе тов сюлмсевемс кортамос. Икелензэ кенкштне вийсэ панжтневсть, Гаврин эль-эль кенериль мельганзо кирнявтомо. Тона одов рестедевлизеяк совамо ютконь «ванстыцянть», секень вант, алокс порксавлизе пулопесэнть.
Танчу мадезель таркасо, вакссонзо озамонть лангс путозель ведь марто кедьгине, кодат-бути надобият, кирьгазо тапарязель пацясо. Цяк панжовозь сельмензэ пезнавтозельть прянзо вельксэс. Икельце кудос совицятнень марязь, бажась полавтомс ёнксонзо, те эзь лисе сонзэ –– сэредькстэнть кувсезевсь. Савсь чирь вановтсо варштамс тензэ лангозост. Неявсь, кецямо саизе, чаминезэ аламодо валдомгадсь, мезе-бути ёвтазьгак ёвтыксэль, ансяк вайгелень таркас кодамо-бути кирнэма лиссь кирьгапарьстэнзэ. Конаськак эзизе чарькоде… 
Митя васня пеедькшниксэль сэредицянть лангсо, мекс се галакс «корты» мартост, шкастонзо лоткавтызе эсь прянзо. Ломанесь оно кода пишти, а весе вейкетьстэ совавтсызь прязост валсо пупавксонть. Тень таркас оймевстэ пшкадсь:
–– Теде башка, мезеяк лия тюкскавтни эйсэть? –– токизе кирьганзо.
–– Ко… ке… –– стакасто ливтевсь Танчунень.
Нина мольсь ёжозонзо, токизе конянзо, васень шкане мильк эзь тее, аламос истя аштезь, саизе кедензэ, капшазь лужакадсь: 
–– Вай, вай, Танчу, конят кодамо пси, чаматкак –– тол… –– панжадо кенкшканть варштась уштомикелев, мик кунсолозевсь, мезеньгак апак маря, кевкстсь: –– Ават косо?
Танчу, коське турванзо нолштазь, мезе-бути ёвтыксэль:
 –– Ка-а…со… 
 Нать, «кардазсо» меремазо те ульнесь. Марятотсь губол-габол совиця, потс ливтясь азоравась, кедьпестэнзэ симдема кедьгенть тарказонзо путозь, васенцекс неизе Трошинань.
–– А-а, тон, Нина… Паро, варштамо совить… яла нернесь, киньгак ялгастонзо серьгедевлинь… Ней вана колмоце чи монськак а чарькодян валозонзо… –– Аламодо ве ёно аштиця цёрынентень фатязь, седеяк кецязевсь: –– Я, тынь ковоненк. Митяяк тесэ… Эрь, адядояк мездеяк сускодо, ванса, кудовгак эзиде пачколе.
Гаврин, лия пшкалемань апак учне, сеске ёвтызе мелензэ:
–– Минь кудо видьшкасотано…
Нинаяк каинзе валонзо:
–– Лида патяй, минь вана Танянень пачтясынек, мезе тенек кудов макссть, седе тов а карматано шканк салсеме, –– покш авань услойсэ те пельксэсь ёвтавсь, нейке ютась мелявтомас: –– Вай, кодамо псисэ сон ашти. Нать, свал истя?..
–– Монськак весе сэрьсэнь сорнан, каня кодаяк пиштян кисэнзэ. Валске мартояк шумбранькасто Вера Семёновна сакшнось, оно надобият кадсь; туемстэ кармавтсь ускомс Танянь буев, те чарькодсь, сельведьсэ валовсь, пря чавсь, келя, ковгак а молян. Исяк ве шкане седе парсте прянзо марясь… чокшне ёнов теке кортавтызь –– рика начкокс велявтсь, вень перть вакссонзо озинь, секс Вовань вельде кармавтниньгак –– тердевлизе конасткак шумбранькасто, монсь вейсэнь кардовгак кеменце чи а молеван, кинь лангс кадсак… –– Тейтерьканзо лавшо кеденть кундазь, ниреждемань кондя ёвтавсть песэ валтнэ: –– Эхе-хе-хе, паро кортамс –– пачтямс буев. Кода, мейсэ, чадыведесь истя пельнизе-янгизе модань кинть, тракторсо а ютават, ней ансяк бути кизэнть малава вехендеви ютамо таркась. Ох-ох-ох, эрявсь теть каня ков совсемс, экшелик прят, –– азоравась седейризкс валсо кортась тейтерьканстэнь, теке мерят тона, сонзэ марязь, теезь ильведьксэнть витьсы.
Танчунь а виезэ, а вайгелезэ арасель каршо вал максомс; начко, бутрав варинекс кадовозь сельмесэ налкставозь вансь ве таркас. Неявсь, пиштякась пес тюкскадсь лангозонзо празь сэредькстнэде-чулксетематнеде. Кода ськамонзо аштезь прянзо ветясь: кувсесь, вайкстнесь, –– оятне эзть сода. Ней, сынст пингстэ, моцьаразенть кода маштсь кирдсь, эль-эль лепштилизе сыргавтневиця кедьсэнть пициця-чулксетиця тарканзо. Пиштицянть лангс салава ванкшнозь, Митя сеедьстэ лыпаесь сельмесэнзэ, секень учнек, вайгельсэ лырнэзеви, кирьгапарезэнзэ туло стясь, лексемскак стака кармась тензэ. Эськанзо сонгак эрьва кода сялдызе-мурнизе янгазь, ковгак а маштовикс кинть. Эзь кирдеве, нернезь-кармавтозь пшкадсь азоравантень:
–– Лида патяй, мекс трактор а вештядо?.. Се ютави, оно, ловсонть усксить…  
–– Ловсось ловсо, а теньс кие, цёркам, макссы. Гена леляткак искувась текень кувалт, мерсть тензэ: вейкесь эйстэст тей-тов ардомс кадозь, лиятне аштить-ванстовить сокамотнес-видематнес. Теде башка, келя, тунда а мереви пельнемс-янгамс буесэнек китнень. А эдь, ловт, весе Чаунзанть трокс эряви ардомс. Эх-хе-хе, а содангак, мезть тейнемс. Эсенек виемтицятне мезе маштыть теить, ансяк оно кодат полавкстнэ. –– Тарка песэ каязь ашо панкссонть нардызе тейтерьканзо начко чаманть, саинзе озамонть лангсто веенст надобиятнень: –– Таня, вана нетнеде симема, псить валгстома. Чить истя, чокшнес ва мезе карми… Вай-вай-вай… Течике Камаиннэнь монсь валган, кадык ловсонзо марто вандыке сайсамизь, Чаунза пес пачкодтяно, тосо кодаяк лисевтяно…
Нина салава токизе Митянь, пилезэнзэ тошкадсь:
–– Адя седе курок… нейке уракадан… –– стакасто нилизе сельгензэ, лия валонзо алтынзе мадезентень: –– Таня, минь эно сыргатано, Светлана Григорьевнань пельде ламо паро мельть тонеть. Мерсь, сонгак ва сы. Ванды таго соватано, бути буев а сайтядызь. Весе сатано. Пичксек… 
Танчунь олазь сельме чирестэнзэ кснавнекс кеверсть сельведть, рипакадозь кеднензэ сезизе ацавксстонть, тейсь аволдамонь кондямо, мезентькак ёвтамс келезэ эзь велявтово. 
Оляв лисезь, Нина урсо аварьгадсь, эзь кенере чамастонзо начконть нардтнеме. Гаврин удалонзо аштесь таймазкадозь. Оймавтомга анокстакшнось вадяштамс лавтовонзо, мезеяк ёвтыксэль. Чиень кежиявтомась нардавсь, теке мезеяк арасельгак ютксост. Нацяс Трошина сонсь велявтсь тензэ: турванзо сорность, алцесэнть неявсь верев тарка –– лисни, сон цидярдомга пейсэ лепштякшнызе, мик верьс сусковсь. Ней а токамс, а валонь ёвтамс Митянь арасель нардезэ. Седеень ризнэмат, чулксетемат зярдояк эзь сода, тесэ весе потмозо кирвазсь, секень учок, ёжовтомо пры. Нежедсь кузтемпентень, пек лепштязь вадяштызе мештензэ, домкасто-домкасто лекстясь, седе шождакс маризе прянзо. Нина кенерекшнесь валгомо алов, учось эйсэнзэ. Вайгелензэ сезнезь-ноцковтнезь кортазевсь:
–– Содат, теке чаво прятано: Танчу сэрьс пии-палы, минь мартот вазокс эцинек кудов максозенть ёвтамо… сеяк, мерезь-кармавтозь тень теинек. Минсь, нать, аволинек чарькодеяк варштамонзо совамс. Ней, ванта, явшинек, кинень зярдо самс тензэ… Эх, ломанть…
Валонзо тонолдояк псильть, Гаврингак текень кувалт арсекшнесь, ансяк эзизе панжо оймензэ, пельсь, таго покордасы тейтерьканть.
–– Теде а эряви, минь эдь паро теиксэлинек, кие содась, истямо ёжос Танчунок пачкоди… Эх, Колине, Колине, –– кода-бути сеске ледстявсь Суродеенсенть лемезэ.
Нина прок виемсь, пштистэ варштась видьстэ Гавринэнь чамас, сельмензэяк сеске коськсть, ансяк чамаумарьсэнзэ летькесь кадовсь. Верев турванзо сурсо ёзолдазь, овсе полавтовсь чачозо.
–– Арсят, весемесь сонзэ эйстэ ушодовсь?! –– кежев дигань тыжнэмакс  марявсь вайгелезэ.
–– Пандопрясо сестэ аволь згиляяк, те аволь лисе… Сеньстэ ушодовськак, –– лавшосто укстась Митя.
–– Ах, кендялнэ… Ломанень понасэльге арась эйсэнзэ, сонсь оно кода качады!.. Ялгакс эдь ловинек! –– Нина яла керькстнесь-якавтнесь Суродеевень.
–– Вишка кискинесь куломазонзо сускицякс эрси... –– эзь содаво, мезекс тень ёвтызе Гаврин, ояст покордыцянть лемензэ омбоцеде эзизе кунда, тунь лиядо кортазевсь: –– Ванта, Нина, паряк, чопоньпелев тагояк сатано Танчунень, эсеть перькансетненьгак тердить. Монь койсэ, сонензэ покш паро тейтяно.
–– А берянь улевель… Пшкадян тенст… –– валонзо таргсезь ёвтавсь Нинанень, те невтсь сень –– сон пес эзь ойма.
Кувать эзть аште ве таркасо, кой-мезень лиянь ёвтазь, тусть эсест пельга.

***

Семс ожосо валозь валдо чись стамбаро-стамбаро кармась валгомо. Зярдо пачкодсь моданть ёжос, тюсонзояк полавтызе –– велявтсь верь якстерекс, велькссэнзэ менельчирькентькак артызе истямосо. Варштат се ёнов, та-кодамо седейризкс, талакадома педи теть. Мекс истямокс теевсь чивалдонь мазысь? Паряк, валске ёнов кельме пры?..
Чопоньпелев Танчу седеяк берякадсь, ней паро ладсо эзь лексевеяк, кургозо панжадоль, тевелявстонзо тулякинень човине рокнома секе тев менькшнесь, сельмензэ эль панжадольть, умок апак шля суликинекс марявсть, шкань-шкань прянзо кеверькшнесь-кайсесь тодовонть ланга, мушкокс понсезь-путлявозь начко черензэ сравтовсть сэрейстэ кепсевиця мештеванзо. Рунгинензэ кувалт ленгекс каязь кедензэ сорность, теке тарьксэв вармадо мейле тараднэть; сурнэстэнзэ ботолнэв ловажинеть кадовсть, конатнень песэ кенжтне сэньсэ таргавсть.
Авазо озадо аштесь пряпесэнзэ, секе тев витнесь лангсонзо вельтявксонть, бажась седе стамбаро нардамс конястонзо кансёрошка байгинетнень. Пек сеедьстэ лиснезь, сынь тейсть чаминензэ бальцянонь някань чачо ёнов молицякс, конань налксицясь апак вансто чопавтнесь ведьс.
–– Тякинем-тирякинем, мезе истя теят мартонок? Сельме икеле солат-коськат. Эрявсь те тундонтень улемс… –– урнезь ладсо кортась азоравась, аламос юткинень теезь, поладыксэлизе седейризксэнзэ чамдоманть.
Ракшатнень андомадо мейле а шкастонзо совась азорось, кедень кемензэ вейс ботаезь, ютась икелев, васняяк мольсь нинзэ ваксс, Танчунь лангс варштазь, кедензэ путызе аванть лавтовс, салава кевкстсь:
–– Нейгак теке ёжосонть?
Лидия Фроловна, сельведьсэ валозь чаманзо кекшезь, эль марявиксстэ каршо мерсь:
–– Чинь коряс овсе берякадсь, маряви, меельце вийсэ прянзо кирдсь, ней, чивалгома ёнов, весе нардезэ маштсь. Ох, пелян, пелян, Генакай, сех берянесь аволь лисе мартонок… Володя тондеть икеле кудов сась, мон кучия прявтонтень вандынень тракторонь коряс кортамо, тувако, меринь, токазо эсенек шумбранькасо важодицятнень кис. Кадык сынь зярс мезеяк теить. Вера Семёновна икелеяк кузнесь, пупавкст тейсь, надобият кандтнесь. Ват, лезэсь пек арась… Ванды арсян пачтямс тейтерьканок буев.
Танчу, неявсь, кода эчке кумбань пачк маризе аванзо меельце ёвтамонть: гуекс таргавсь таркасонть, кавксть мукставсь, кургось эзь панжово тензэ, вить кеднезэ аламодо кепедевсь, одов вийтеме прась кувалманзо. Авазо чарькодсь, мезесь эзь туе тякинензэ мельс, прянзо комавтызе овсе конязонзо, уставась оймавтомонзо:
–– Иля пеле, Танинем, ськамот а кадтадызь тосо, монгак вакссот карман аштеме. Истя? Мольтяно буев?.. –– менезь сельведтне певерсть тентемеяк начко конянтень. 
Тейтерьканть тарсо молиця кеднезэ уезевсь ацамонть чирева, муинзе аванзо суртнэнь, меельце вийтнесэ лепштинзе.
Те шкане марявсь, кода зярыя ломанть совасть кудыкелев. Курок азораванть икеле аштесть Вера Семёновна, пиже эйдинекс неявиця лездыцязо Огай Ира, удалост стясь Оло, сон васенцекс каяськак вал, алкине вайгельсэ пшкадсь:
–– Авай, аламодо айгть ве пелев, кадык вансызь, укол путыть.
Лидия Фроловна прок онстонзо шаштсь омбоце тарканть пес, кедензэ ялатеке одов путызе Танянь пряс, стамбаро вадяшась черензэ.
–– Ванан, ормась рисьместэнзэ менсь, ней весе рунгованзо тусь. Стяко шкастонзо эзинк уско буев… –– пеняцязь кортась Вера Семёновна.
–– Покш мельсэ тень теевлинек, ансяк истямо шкане кода пачтясак тов –– а кить, а янт. Оно, кемгавксовошка вайгельпетнеде… Мейсэ?.. –– лайшезь лайшинзе валонзо азоравась. 
–– Те виде, истямо ужосо эрятано, овтояк а ардови киванок. Эхе-хе-хе… кармить а кармить полавкст минек пингстэ… –– Вера Семёновнаяк кемезевсь: тесэ вейке кись –– эряма шумбрачисэ, тень кис весемесэ ванстома прят. Лия-мезе ёвтамс апак муе, азоравантень ёртсь: –– Монень лембе ведь, ванькс нардамо… вана кавто виев уколон улить, сынь сэредьксэнть седе валгстсызь, удементькак ванськавтсызь. Нама, те зярскак, шкань ютазь таго секе ёжонтень сови ломанесь. Сеяк, эйстэст ламо а эрявить путнемс, вейке ёндо сынь лездыть, омбоце ёндо колыть шумбрачинть –– седеенть пек озавтыть.
Азоравась штерекс ювнозь свал чийнесь, ней пильгензэ эль усксесь, поровтонть трокс ютамсто мик пупстась, эль эзь пра. Вешезтнень пештязь-муезь, одов седе шумборасто мурдась: содазь, тейтерьканстэнь лездамось васень таркасо ульнесь сонзэ туртов –– вадрясто-парсте кандынзе веднек-нардамонек.
Аволь од авась кавто пупавкст тейсь, Танчу эзь лыкаяк, теке аволь сонзэяк пельнесть.
–– Вана вансынек, кода ёжозо полавтови, паро, весе орманть лепштявлизеяк верьсанс каязесь, ансяк зярс истямо надобия эзть арсе, –– мелявтсь Вера Семёновна, омбоце пельксэнть алтызе лездыцянстэнь: –– Тон, Ира, весементь ёрвалдык-нардык, пурнык горобиинес, мейле варштык псинзэ… а, оно мезе, кадт ожола надобиятнеде, конатнеде кортынь чияк, сынь ломаненть верензэ кельмевтить, сонензэ самай парт кармить.
Тейтерькась валонь таркас аволясь прясонзо, сонсь пурнась-сэрнясь кедьёнкстнэнь.
Шкань кеветеешка пелькст покштне пельстошказь кортасть мезде понгсь.
Ве шкане Танчу апак учо лоткась рокномадо, лексезевсь судосо, тарказо чикоргадсь, нать, чувтомозь-матравозь рунгинензэ витизе. Толонтькак Оло нолдызе, валдось шаршавонть пачк пек эзь юта сэредицянть пелев, ялатеке пельсчоподасонть неявсь, кода Танчу снартнесь панжомо сельмензэ седе келейстэ. Дерсемазо мезеяк эзь максо, сельмекертне, марявсь, кивень сталмосольть сонзэ туртов. Прязо аламодо чиремсь валдонть пелев, ломанень сулейтнень неезь, «мы-му» менсь турвапестэнзэ. Лидия Фроловна ёртовсь ёнонзо, комась вельксэзэнзэ. 
–– Мезе, мезе, тейтернем? Кодамо энялдомат?.. –– сонсь пилензэ эль токавтсы турвазонзо, кунсолы.  
–– Му… му… –– валонь кондямось Танчунень эзь вельмевтеве.
Авась кепедизе прянзо, маласто ванозь снартнесь чарькодемс тейтерьканзо энялдоманть, эрьва мезть ледстнесь-ладсесь превсэнзэ, эзь пачкоде эрявиксэнтень. 
Авардеманзо кирдезь, азоравась нернезь пшкадсь цёранстэнь:
–– Вова… Таня мезе-бути ёвтаволь, мон кодаяк а чарькодьса.
Ира, Олонь икельдезь, чевтестэ каясь: 
–– Лида патяй, паряк, максомс тензэ конёв марто сёрмадомапель, кеман, виензэ сатыть тешкстамс мелензэ. 
–– Алкукскак, алкукскак, Володя, максытяя ёвтазтнень, –– мень-бути идем кецнема педясь авантень, теке пингес маштовиця тев арсесь топавтомо. 
Зярдо цёразо кандынзе вешезтнень, Лидия Фроловна таго мендизе рунгонзо Танчунь пелев, мештинензэ вадяшазь, тошкстась:
–– Тейтернем, эрь, сёрмадови энялдомат конёвс?.. Терявтык, терявтык, малавикскем, вана кирдть, –– сёрмадомапеленть тонгизе суронзо юткс, вере лавсинестэнть ловнома пусмонть саезь, лангозонзо путызе конёв панксонть, стявтызе трявкскензэ сельме икелев. –– Вана, вана, тякинем, тешкстык…
Танчу а кунсолыця суртнэсэ бажась мезе-бути ветнемс, кедезэ секе тев нолажтнесь тавадксонть лангс. 
–– Вова, шаршавонть аламодо ноцковтыка, валдось аламо… –– ней авась сонсь саизе тейтерьканзо лавшине кеденть, сёрмадомапеленть токавтызе конёвонтень, энялдозевсь: –– Терявтык, терявтык, тякинем.
Танчу уставакшнось стамбаро ветнеме конёвонть ланга: «Тердить ялг…» –– сёрмадомапелесь ботсо прась таркас. Авазо седе курок венстизе конёв панкскенть Олонень, энялдозевсь:
–– Варштыка… валдосонть.
Цёрась васня ансяк турвасонзо лыкавтсь, конянзояк кирьмицизе, весе вийсэнзэ бажась чарькодемс бизаксавкстнэнь… Окойники мик серьгедевсь:
–– А-а, оно, сон оянзо тердевти… Эстень а ён ули эйкакштнень кедьга яксемс, молян Гавринтнэнень, Митянь сайса. –– Седе курок оршнезь, лиссь кудостонть.
Верепень весе тейтерькатне, ламот цёрынетнестэяк састь Тонолкинтнэнень. Танчунь тонавтниця ялгадонзо башка, тесэльть Илькаенсенть марто Кильдяенсеськак. Ансяк Колине арасель, лиятне эзть мере сонзэ тердемс: нать, весень превсэ течис кирдевсь раужо тевезэ. Митя эсест Гриняненьгак пшкалесь, се сеске мелензэ ёвтызе: келя, седеень човорятомас а вечки истят тевть –– ваномс пиштиця ломань лангс, а цидярды, келя. Ялакскесь, услоензэ содазь, эзь нерне.
Трошинтнэнь Нинат-Валят, Саразкина Маша, Дёкина Ира, Петрынькань Катя стясть Танчунь тарканзо ёжос, лангозонзо ванозь, судост шлёрьсэ мольсть, эзть кенере кевериця сельведест нардтнеме. Валя прянзо нежедизе патинензэ мештес, рунгозо сэрьс сорнось шилтаемадонть. Ира эрямосонть лиятнеде докаль, нама, бути Танчунь а ловомс. Сон стамбаро саизе мадезенть кедьлапушканзо, састо-састо вадяшизе, теке пельсь томбамс оянзо ловажинев рунгопельксэнзэ. Весемева неявсь, Танчу маризе токавксонть, типель-типель ёжо вельмекшнесь эйзэнзэ –– тавадксозо лыказевсь, сельмензэ, эль-эль панжовозь, сеедьстэ липнезевсть, лазнотозь коське турвинензэ аламодо келейгадсть. Марявсь, истямо ладсо мельспаронзо, сюконзо оятненень ёвтась. Пек таргавомадонть турвасонзо лазовкстнэ явшевсть верев кикскекс. Тень редязь, авазо седе курок начтынзе сынст летьке пацинесэ. Ведень танстенть марязь, тейтерькинесь нолштынзе турвинензэ, сельмензэ одс олакадсть, лексемазо стакалгадсь, ожола чамаванзо педсек-педсек кеверсть ведь эрьгинеть. Оинетне неезденть лашсо аварьгадсть, Нина ландявсь кумажа лангс, тарсо якиця прязо нежедевсь Танчунь пукшос, мейле нардевтеме новольсь кияксос.
–– Ира, нашатыренть, нашатыренть седе курок… никстявтык! –– серьгедсь Вера Семёновна, празенть малас эскельдязь.
Танчу кувакасто ниреждезевсь, турвинензэ аламодо панжовсть, кирьгапарьстэнзэ теке уськиреень цёкордома каятотсь, нать, сонгак аварьгадсь. Зяро сэредькс, майсема кирдсь, а вана васенцеде эзь цидярдо… Апак учне стака лексемазо одс ютась рокномас, турвинензэ плотявсть, судостонзо цильцядсь верь, кургонзо кавто ёнга чудсь тодовонть лангс…
Тейтерькатне, тандадозь, ве шкане потазевсть удалов, вайгельсэ лайшемаст пачк мезеяк эзь маряво… Нина, тунь чаракадозь, семс аштесь озадо киякссо, томбазь нармушкинекс тей-тов велявтнесь прянзо. Цёрынетне чувтомсть секе таркантень, козо лоткакшность совамстост. Весемесэнть истя абунгавтозельть, эзть сода, мезе теемс, Нинаненьгак эзь чарькодеве тенст лездамс.
Вера Семёновна даволокс ливтясь эйкакштнень икелев, кедензэ тетькезь арась каршост, кармась плотямост удалов.
–– Саты, саты, лиседе ульцяв, тыненк а эряви весементь тень неемс… Эрь, цёркат, кепединк Нинань, сонензэяк ванькс кошт эряви. Ливтинк…
Зярдо весе губол-габол потасть удалце кудов, шумбранькансесь ризнэзь тошкстась азоравантень:
–– Лида, уледе анокт… валскес а цидярды… –– таргизе оймекоштонзо.
–– Мезть кортат?! Мекс?! –– пижакадсь азоравась, мерят вешнесь ёвтыцянть чумочинзэ.
Вера Семёновна кеж эзь сае, сэтьместэ мерсь:
–– Эх-хе-хе, содат, зяро куломат мон неинь войнасонть. Сон самай истямо. –– Авась таргась зепестэнзэ пыхадемкат, вейкенть тонгизе кургозонзо, кирвазтемензэ эзь карма, –– истяня ансяк оймавтсь эсь прянзо.
Митя васенцекс кирнявтсь ульцяв, виензэ арасельть седе товгак ялгатнень ютксо кирдевемс; чоподасонть паро янонь апак вешне чийсь лутков-латков кинть трокс, удалов апак вано, ношкстась эсест икеле касыця чувтотнень ёнов. Тюрьсэ чудиця пси сельведтне кекшизь весе пертьпельксэнть, пицесть чамаумарензэ. Превсэнзэ мезеяк, кияк, Танчудо башка, эзь кирдеве, ансяк сон, кие ульнесь кеме сюлмокс весень ютксо, кие прянзо аволизе вансто оянзо идемстэ… Кадык келевель сон, тень кис оймезэ эрексиядояк ваньксэль. Сех кемевикс ояль весень туртов. 
Митя пачкодсь вальмалост сыре калентень, мештензэ нежедизе эйзэнзэ, мокшнасонзо мезе вий уставась вачкоеме чувтонть казямо керензэ ланга. Чавсь апак лотксе, сонсь эзь чарькоде, мезекс тень тейсь. Нацяс удемензэ сялгизе эсь прянь сёвномась: «Мекс истя кортан –– сон ульнесь?!». Арась, Танчунь кондятнэ эрийть, ойме виест туемадост мейлеяк ламо пингеть эри…». Превс сазесь аламодо ёжиявтызе цёрканть, сон маризе, кода сэредсть-ризнэсть сурмендявксонзо –– нать, верьс тапинзе, чоподасонть эзть неяво. Ней васенцеде кунсолозевсь, бажась марямс ялганзо вайгелест. Сеть, неявсь, туевсть ве пелев, цяк-цяк кайсететсь лажамост.
Ёжос допрок совазь, Митя чарькодсь, а мезть тесэ ськамонзо тейнемс; менелеськак, велеюткоськак кармасть кодат-бути тандавтыцят, марявсь тензэ, вана нейке каподьсызь кутьмерде коськана, ловажав кедть. Сэрьганзо срадсь тарькс, пельсчиезь капшазевсь кузтемпев; молемстэ ожасо нардтнинзе сельмензэ, салава совась потс, икельце кудов апак варштаяк –– кить мезть тейнить тосо, –– эцесь каштлангс… 
Седейризкстнэ, берянь арсематне пес сизевтизь, секс курок матедевськак. Тень кис ононзо ульнесть пек мазыйть, ёвксонь. Несь ансяк  Танчунь: рунгинензэ ланга таргазель ашо парсеень шожда оршамо, сонсь толгинекс ливтнесь Митянь велькска, чевтестэ мезть-бути кортась, седе пек моро ёнов мольсть валонзо. Эзь чарькодеве, куватень-аволь  онось ульнесь, паряк, вень перть текень несь. Покш мельспародонть удомстояк чамазо валдо мизолкссо валозель… Сыргозтизе лужаня лайшема ёнов молиця вайгелесь:
–– Вай, Паша… вай… Маряка, эдь Тонолынькань Танчуст тедеведе кулось, оно, Лида кискинекс урни кузтемпесэ. А мон мерян, мекс ветькак толост эзизь мадстне… Исяк Воваст сакшнось тенек, Митянь саекшнизе ков-бути, ёвтазь мезеяк эзь ёвта. Вана-а, пиштякинесь, ловт, эзь эряяк моданть лангсо. Эдь весе элякалемадонть. Мейс сестэ тензэ эрявсь эцнемс леентень?.. –– Вера Платоновна каштмолезевсь, нать, учось, мезе мирдесь каршо ёвты.
Васень шкане веженсь Гавринэнть келезэяк кундатотсь, теке празь чувто пря ланга блаустизе, весе потмонзо сыргавтозь козкстась, кудонь келес пижакадсь:
–– Ко-кода кулось, чокшне ансяк вакссонзо ульнинек?! 
Митя кирнявтсь алов, лангсонзольть исень оршамотне, пильгезэнзэ мезть понгсь карсезь, ёртовсь кудыкелев, тосто кирнявтсь кардотнень пелев, чошковтовсь скалонь удсема таркантень. Жданка аштесь стядо, пейсэнзэ каволясь. Тесэ апак визде, апак кекшне цёрынесь вайгельсэ авардсь. Рунгонзо кирдемга, кеместэ кутмордызе скалонть, прязо апак лотксе ботаевсь тюжть мериця ашо кирьгазонзо. Истямо седейризксэнь пачк сон а кельмемат, а тарькст эзь маря. Ракшась сорк эзь тее, икельце пильгензэ кеместэ аравтозь, нерензэ венстизе цёрыненть пелев, мазый сельмесэнзэ аламос лыпаезь, турванзо токавтынзе овсе Митянь чертнес, прок истя снартнесь оймекоштсонзо эждемс ломанень тякиненть штадо принензэ…
    
Поладксозо моли